चालीस साल से ज्यादा हो गए हैं मुझे पत्रकारिता में। बहुत-सी ऐसी चीजें देखी हैं इस लंबे दौर में मैंने, जिन्होंने दिल दुखाया है, रूह को सताया है, लेकिन एक ही कहानी है, जो एक बुरे सपने की तरह मेरे साथ हमेशा रहती है। यह है उन बच्चियों की कहानी, जिनको मुंबई के चकलों में बेच दिया जाता और जिनसे मैं मिली सिर्फ एक बार, जब मुंबई पुलिस ने इस शर्मनाक तिजारत को रोकने के लिए एक आंदोलन छेड़ा था कोई चौदह वर्ष पहले। इन बच्चियों की कहानी मैं आपको आज सुना रही हूं मीटू आंदोलन चलाने वालों को याद दिलाने के लिए कि औरतों का असली शोषण क्या होता है।